Gediminas Žiemelis

**Gediminas Žiemelis** (g. 1977 m. balandžio 4 d. Vilniuje) – Lietuvos verslininkas. 

## Biografija
Žiemelio senelė buvo ištremta į Sibirą. Tik Stalinui mirus, 1956 m. jo senelei ir mamai Sigitai, gimusiai ir aštuonis metus gyvenusiai Krasnojarsko krašte, leista grįžti į Lietuvą. Žiemelio tėvas Vidmantas (gim. 1950) buvo prokuroras ir SSKP narys per sovietinę okupaciją, prisijungė prie Sąjūdžio 1990 m. ir TS-LKD 1993 m., o po to 1996–1998 m. LR Vidaus reikalų ministras.

2022 m. gruodį žurnalo „TOP“ paskelbtas turtingiausiu (1,68 mlrd. €) lietuviu. Žiemelis buvo įvardytas šeštu įtakingiausiu Lietuvos verslininku 2023 m. Delfi.lt reitinge. 2024 m. jo turtas buvo įvertintas apie 2,8 milijardo eurų.

### Pareigos
1999–2001 m. Lietuvos taupomojo banko Probleminių aktyvų ir vindikacijos departamento Vindikacijos skyriaus viršininko pavaduotojas.

2001–2005 m. UAB „Žvilgsnis iš arčiau“ (dabar „Creditinfo Lietuva“) generalinis direktorius.

2002–2006 m. AB „ŽIA Valda“ (2019 m. pervadinta į AB „Vertas Management“)) generalinis direktorius. 2006–2014 m. verslo plėtros direktorius, 2008–2020 m. valdybos pirmininkas.

2004–2010 m. AB „Agrowill Group“ (dabar „AUGA Group“) valdybos narys, 2010–2017 m. stebėtojų tarybos narys.

Nuo 2009 m. Avia Solutions Group savininkas.

2012–2014 m. AB „AviaAM Leasing” valdybos pirmininkas.

## Verslas
Plėtoja verslą aviacijos, farmacijos, IT ir kitose srityse. Žiemelis pradėjo savo pirmą verslą 19 metų, kai 1996 m. įkūrė kredito valdymo ir tikrinimo sistemą, kurią pardavė 2004 m. Anot „Irish Independent“ laikraščio, Žiemelis įkūrė daugiau nei dešimt įmonių, atliko penkis pirminius viešus akcijų siūlymus (IPO) ir pritraukė daugiau nei 1 mlrd. dolerių investicijų per savo gyvenimą.

### Aviacija
Laikraštis „Aviation Week“  Žiemelį dukart (2012 ir 2014 metais) pristatė kaip vienu iš keturiasdešimt talentingiausių iki 40 metų žmonių pasaulinės aerokosminėje pramonėje. 

2016 m. ASG su Rusijos valstybiniu gynybos konglomeratu „Rostec“ baigė Žukovskio oro uosto keleivių terminalo statybą. 2016 m. pavasarį oro uostas atidarytas, vasarą – pirmasis keleivinis skrydis. 2018 m. pabaigoje ASG pardavė Žukovskio oro uosto akcijas.
 
2017 m. „Avia Solutions Group“ paskelbė netoli oro uosto plėtosianti aviacijos slėnį „AeroCity“. Dabar „AeroCity“ aviacijos miestelį sudaro „Avia Solutions Group“ biurų pastatas.  (baigtas statyti 2019 m., o 2023 m. parduotas Suomijos fondui „Titanium Baltic Real Estate“ aviacijos inovacijų kompleksas „AeroCity Tech Valley“, kurio vestibiulyje nutupdytas tikras privatus orlaivis Bombardier (baigtas statyti 2022 m. „LOOP“ viešbutis, „BAA Training“ pilotų rengimo mokykla, o 2023 m. pabaigoje planuojama atidaryti ir didžiausią Baltijos šalyse „co-living“ kompleksą „ATLAS“.
 
2021 m. dėl rizikos nacionaliniam saugumui, galimai dėl ankstesnės veiklos Maskvos Žukovskio oro uoste ir aviacijos veiklos Rusijoje  ASG veiklą Vilniaus oro uoste blokavo Vyriausybė.

### Farmacija
2017 m. įkūrė farmacijos firmą „Pharmasanta group“ (anksčiau – Pharnasanta Group). 2021 m. įmonė įsigijo „Nordic Metrology Science“ (buvęs Vilniaus Metrologijos Centras). 2024 m. Žiemelis nebuvo nurodytas tarp firmos valdybos narių.

### „Loop Hotel“
2019 m. su G. Žiemeliu susijusi įmonė „Loop Hotel“ pranešė aklinai uždaroje teritorijoje Melkio kaime (Vilniaus raj.), ant Taučiliškių ežero kranto, statanti svečių namus su elnynu. 2019 m. vasarį VTPSI pranešė nustačiusi grubius pažeidimus ir po patikrinimo surašiusi 3 savavališkos statybos aktus. VTPSI Vilniaus departamento direktorė Lina Kuksėnaitė pažymėjo, kad nustatyti pažeidimai itin šiurkštūs ir ciniški. VTSPI įpareigojo per 6 mėnesius pašalinti nustatytos savavališkos statybos padarinius. 2020 m. gegužę G.Žiemelio įmonė Vilniaus apygardos teisme pralaimėjo ginčą dėl neteisėtų statybų.

### Sportas
2022 m. birželį nusipirko Alytaus „Dzūkiją“ (LKL). 2022–2023 m. LKL sezone klubas varžosi „Wolves“ pavadinimu. 2025 m. paskelbė stabdantis klubo veiklą.

## Šaltiniai